Aanval op polisie is 'aanval op staat' | Maroela Media
Aanval op polisie is 'aanval op staat'
Oproerige buitelanders het Donderdag polisielede in die Johannesburgse middestad aangeval toe hulle 'n klopjag wou uitvoer. (Foto: Nhlanhla Phillips/ANA)
Die Johannesburgse afvalbestuureenheid Pikitup het sy werksmag en toerusting verdubbel om die gemors op te ruim wat agtergebly het ná die afgelope week se geweld toe buitelanders die polisie aangeval het.
Die nagskof wat verantwoordelik is vir die skoonmaak van Rahima Moosa-, Rissik-, Nugget- en Lilian Ngoyistraat bestaan gewoonlik uit tien lede en een vragmotor, het Nico de Jager, burgemeesterskomiteelid vir omgewing en infrastruktuur, Saterdag gesê.
Weens die groot hoeveelhede rommel wat in die middestad uitgegooi is, moes ander planne beraam word.
"Gevolglik is 40 werkers na die geraakte gebiede gestuur, asook twee vulliswaens, twee wipbakvragmotors en 'n Bobat-vragmotor. Hulle het die meeste van die rommel wat onwettig gestort is, uit die strate verwyder."
Hulle het Vrydag al met skoonmaakoperasies begin.
"Ek doen 'n beroep op inwoners om nie rommel uit te gooi nie, veral nie tydens betogings nie. Dit plaas nie net groot druk op die stad se hulpbronne nie, maar hou ook gesondheidsgevare in," het De Jager gesê.
Vrydag het ministers in die veiligheidsgroepering gesê die regering sien die aanval op polisielede in Johannesburgse middestad as 'n aanval op die Suid-Afrikaanse owerheid. Buitelandse winkeleienaars het die polisie Vrydag aangeval toe dié 'n klopjag in die stad wou doen.
Die ministers sê die aanvalle, waartydens polisielede onder meer met klippe bestook is, kan nie ongestraf bly nie.
"'n Aanval op wetstoepassingsagentskappe, is 'n aanval op die owerheid en die regering sien dit in 'n uiters ernstige lig. Die blatante verontagsaming van ons wette bedreig nasionale veiligheid en die soewereiniteit van die land," het die ministers in 'n verklaring gesê.
Die ministers het gesê niemand het die reg om amptenare aan te val nie.
Mense drom na die voorval in die middestad saam. (Foto: Nhlanhla Phillips/ANA)
Volgens die ministers was die klopjag op die onwettige items nodig, omdat dit lei tot 'n verlies in verkope en wins van onvervalste items en handelsmerke en 'n gesondheidsgevaar vir verbruikers kan inhou.
Die ministers het gesê hulle gaan ook met die departement van internasionale betrekkinge saamwerk om met ambassades te skakel, sodat dié hulle burgers kan aanmoedig om Suid-Afrika se wette te respekteer.
Die IVP in Gauteng het ook uitgevaar teen die "barbaarsheid en openlike misdadigheid".
"Ons moet enige vorm van anargie uitwis wat ons land se reëls en wetgewing verkleineer en aan ons probeer sê wat ons mag en nie mag doen nie. Hierdie is nie net 'n aanval op die polisie en wetstoepassers nie, maar ook 'n aanval op die mense van die provinsie én die owerheid," het Bonginkosi Dhlamini, die IVP se provinsiale voorsitter, gesê.
Die Menseregtekommissie het gesê alle regte kom ook met verantwoordelikhede en het 'n beroep op die minister van polisie en die hoofde van wetstoepassingsagentskappe gedoen om pogings te verskerp om wet en orde te handhaaf.
In die nuus Johannesburg pikitup polisie
Leerder brand dood in koshuis
Taalgebruik: onthou, herinner, herinnering
Julle het die mag om skoonskip met hul te maak maar eerder bangjan as dooiejan ne
Hul het jul net waar hul jul wil hê
Dan hardloop die staat saam met die polisie weg….
Indien hierdie probleem nie vinnig vasgevat word nie GAAN daar weer xenofobiese aanvalke wees, waarskynlik heelwat erger as vantevore.
Ongelukkig kalwe die staatskapings/plunderering. die Staat en SA van binne af uit. Al wat gaan oorbly as dit toegelaat word om voort te gaan, is 'n lugleegtes!!!